GRADIVO ZA NOVINARJE

Ljubljana, 12.10. 2018

PR-ZZZS-8/2018

**Nov zdravstveni program celovite rehabilitacije slepih in slabovidnih**

**v UKC Ljubljana od leta 2017 dalje**

Z obveznim zdravstvenim zavarovanjem je zavarovanim osebam v celoti zagotovljeno plačilo za celovito obravnavo z zdravljenjem in rehabilitacijo slepote in slabovidnosti v skladu z veljavno klasifikacijo Svetovne zdravstvene organizacije. Strokovne podlage za program celostne rehabilitacije slepih in slabovidnih je potrdil Razširjeni strokovni kolegij za oftalmologijo leta 2009.

Na tej podlagi so se partnerji v zdravstvu v okviru dogovarjanj za aneks št. 1 k Splošnemu dogovoru za pogodbeno leto 2016 na pobudo Ministrstva za zdravje in Zavoda za zdravstveno zavarovanje Slovenije (v nadaljevanju: ZZZS) ter na podlagi strokovnega sodelovanja Univerzitetnega kliničnega centra Ljubljana (v nadaljevanju: UKC Ljubljana) dogovorili za uvedbo novega zdravstvenega programa »Celostna rehabilitacija slepih in slabovidnih« v specialistični ambulantni dejavnosti. Uvedba novega programa je bila potrebna zaradi zagotavljanja bolj celovite in kakovostne obravnave slepih in slabovidnih oseb v Sloveniji**.**

Nov program od leta 2017 dalje vzpostavlja in izvaja UKC Ljubljana kot terciarna ustanova, pristojna za oblikovanje strokovnih usmeritev (doktrino) na tem področju. Glede na potrebe bolnikov program obsega obravnavo 350 bolnikov letno, za kar bo ZZZS namenil na letni ravni dodatnih 284.311 evrov.

Za spremljanje, evidentiranje in obračunavanje storitev, ki so izvedene v okviru novega programa, je ZZZS v sodelovanju z Očesno kliniko UKC Ljubljana opredelil tudi nov seznam storitev celostne rehabilitacije slepih in slabovidnih ter novo kalkulacijo za planiranje in financiranje novega interdisciplinarnega tima, ki ga sestavlja 9,51 delavcev (iz ur), od tega 1,00 oftalmolog (iz ur), 1,88 diplomirana oz. višja medicinska sestra (iz ur), 3,01 pedagog specialist – tiflopedagog (iz ur), 1,01 klinični psiholog (iz ur), 0,88 inženir računalništva (iz ur), 0,32 socialni delavec (iz ur), 0,15 zdravstveni tehnik (iz ur) ter 1,26 administrativno-tehnični kader (iz ur).

V letu 2017 so bolnišnice izvedle skupno 4.008 bolnišničnih zdravljenj zaradi različnih bolezni očesa in adneksov. Takšno zdravljenje je v povprečju trajalo 4,5 dni. Izdatki zdravstvenega zavarovanja za takšno zdravljenje so znašali 3.726.270,58 evrov oz. v povprečju 929,71 evrov za eno zdravljenje. V specialistični zunajbolnišnični dejavnosti oftalmologije pa so zdravstveni delavci v breme zdravstvenega zavarovanja v letu 2017 obravnavali približno 465.000 obiskov zavarovanih oseb, izdatki za opravljene zdravstvene storitve pa so znašali 46.480.481,09 evrov.

ZAVOD ZA ZDRAVSTVENO

ZAVAROVANJE SLOVENIJE